Biztonságban a személyes adataink | NOOL
Salgótarján 2018. 03. 13. 10:35
Biztonságban a személyes adataink
Egyetlen embert alkalmazó vállalkozást is érint a jogszabály.
Általános adatvédelmi rendeletet alkotott az Európai Parlament és az Európai Tanács a természetes személyek személyes adatainak kezelése érdekében. Az úgynevezett General Data Protection Regulation (GDPR) kötelező és közvetlenül alkalmazandó valamennyi tagállamban, és minden olyan vállalkozásra vonatkozik, amelynél személyes adatokat kezelnek. Az egységes európai uniós szabályozás május 25-én lép életbe.
A Nógrád Megyei Kereskedelmi és Iparkamara fontosnak tartja, hogy gazdasági fórumaival segítse a rendelettel kapcsolatos felkészülést. Tegnap délelőtt dr. Bujtor Gyula munkajogi szakjogász tartott előadást az intézményben. Elmondta: az új európai adatvédelmi jogszabály szerint, ha egy cég akár csak egy munkavállalóval is rendelkezik – mint adatkezelő –, már a GDPR hatálya alá tartozik. Hozzátette: az adatkezelés magába foglal szinte minden, a személyes adatokkal végzett cselekményt, így azok felvételét, gyűjtését, tárolását, különböző célokra történő felhasználását, továbbítását és módosítá­sát is.
A mindezt végző személy az adatkezelő, aki pedig az ő megbízásából és nevében személyes adatokkal tevékenykedik, az az adatfeldolgozó. Fontos különbség, hogy amíg az adatkezelő meghatározza az adatkezelés céljait, addig az adatfeldolgozó csak az adat­kezelő utasításai alapján végez – jellemzően technikai – műveleteket az adatokon.
A GDPR szerint személyes adatnak minősül a lak- és az e-mail-cím, az adószám és egy-egy felvétel is.
Kiemelt fotónkon: Dr. Bujtor Gyula munkajogi szakjogász tartott előadást – Fotó: H.Cs./NMH